**O rămâi, rămâi cu bine…**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O, rămâi, rămâi cu bine

Deşi-n sufletu-mi te port,

N-avuşi sânge tu în vine

Şi născut ai fost tu mort.

Da, amor fără de nume

Ce în veci am tăinuit,

Umbră-ai fost în astă lume

Şi o umbră ai pierit.

Ce m-apuci de gât, iubită,

De ce plângi şi de ce tremuri?

În cenuşa părăsită

Nu aprinzi tu alte vremuri.

În zădar mă ţii în braţe,

În zădar îmi plângi pe piept,

Pentru a-ţi spune neadevărul

Al meu suflet e prea drept.

Am iubit în tine visul

Tinereţii mele scump,

Dar se duse tinereţea-mi

Şi din suflet eu te rump.

Astăzi trece tinereţea-mi,

Ea în ochii mei se stinge,

Eu te văd o umbră albă

Un cap alb fără de sânge.

Cu a vieţii mele flăcări

Au trecut ş-a ta viaţă

Şi asupra ta se lasă

Neînduraţii-mi ochi de gheaţă.